**Søttekontingent 2017 – informasjon til musikanter og foreldre.**

Støttekontingentsalget er en av våre viktigste inntektskilder. Styret oppfordrer derfor alle til å jobbe godt med innsamlingen, vi er nå så mange som deler på rutene at det ikke tar så mye tid som tidligere.

Alle musikanter får utdelt ruta, kontingentbevis og betalingsinformasjon for dem som ikke er hjemme, eller har kontanter.

Støttekontingenten samles inn ved å gå fra dør til dør. En del av rutene er så lange at det er fornuftig for foreldrene å kjøre musikantene der det er lengst fra hus til hus. Dersom flere musikanter ønsker å gå sammen, må foreldrene gå sammen om å sikre at alle husstander på rutene blir besøkt. Salget foregår mellom 18. mai og 1.juni. Det blir ikke øvelse 18. mai. Vi gjør det på denne måten for at de musikantene som har det travelt med mange aktiviteter skal kunne sette av ettermiddagen og kvelden for å gjøre unna ruta si.

Musikantene går ruta si med uniform, dette er viktig for å vise hvem vi representerer og bidrar til økt salg. Det er viktig å være blid og høflig, husk at dere representerer hele korpset når dere går rundt.

**Hva skal du si og gjøre?**

Bank eller ring på døra og spør høflig om de som åpner vil kjøpe støttekontingent i Hoff jente og guttekorps. Noen vil takke nei, og det er helt OK. Da sier vi ”ha det bra”, og ”vi sees neste år!”.

Mange spør hvor mye det koster, men det er valgfritt. Dere kan fortelle at de fleste gir fra 50 til 200 kroner, men vi er takknemlig for alle bidrag. Dere kan godt veksle om dere har fått inn vekslepenger.

Når noen betaler skriver dere beløpet på kontigentbeviset, overleverer beviset og sier ”mange takk”.

Dersom noen ikke har kontanter skal dere gi dem brevet med betalingsinformasjon. Da kan de gå i nettbanken og betale støttekontingent direkte derfra. Vi takker på samme måte, men utleverer ikke kontingentbevis.

Når det ikke er noen hjemme skal du legge igjen brevet med betalingsinformasjon. Det brettes og settes inn i dørsprekken, eller legges i postkassa.

Torsdag 1. juni møtes vi fra klokka 17:00 – 17:30 på skolen for å levere pengene fra støttekontingentrunden. Det blir bevertning og enkel premiering til musikantene. Vanlig øvelse fra 18:00

Lykke til!

Mvh Styret